
Rezoluția Parlamentului European referitoare la statutul de economie de piață al Chinei
(2016/2667(RSP))
Parlamentul European,
–
având în vedere legislația antidumping a UE [Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene
] și regulamentul său antisubvenție [Regulamentul (CE) nr. 597/2009 al Consiliului din 11 iunie 2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene
],
–
având în vedere Protocolul de aderare a Chinei la Organizația Mondială a Comerțului (OMC), în special secțiunea 15,
–
având în vedere rezoluțiile sale anterioare referitoare la relațiile comerciale dintre UE și China, 
–
întrucât Comunicarea Comisiei din 10 octombrie 2012 intitulată „O industrie europeană mai puternică pentru creșterea și redresarea economiei” (COM(2012)0582), care stabilește obiectivul de creștere până în 2020 a ponderii industriei până la nivelul de 20 % din PIB-ul UE;
–
având în vedere articolul 123 alineatul (2) din Regulamentul său de procedură,
A.
întrucât Uniunea Europeană și China sunt două dintre cele mai mari blocuri comerciale din lume, China fiind al doilea partener comercial al UE, iar UE fiind primul partener comercial al Chinei, cu un volum al schimburilor comerciale care depășește cu ușurință 1 miliard EUR pe zi; 
B.
întrucât orice decizie asupra modului de a lua în considerare expirarea secțiunii 15 litera (a) punctul (ii) din Protocolul de aderare a Chinei la OMC și a modului de tratare, după decembrie 2016, a importurilor ilegale din China care au făcut obiectul unui dumping trebuie să asigure, ca principiu fundamental, conformitatea dreptului UE cu dreptul OMC; 
C.
întrucât, în momentul aderării Chinei la OMC, un acord tranzitoriu privind aderarea acesteia a permis utilizarea unei metodologii specifice pentru calcularea dumpingului, care a fost introdusă la secțiunea 15 din protocolul de aderare și care stă la baza tratamentului diferit aplicat importurilor din China;
D.
întrucât China nu îndeplinește în prezent criteriile UE pentru acordarea statutului de economie de piață și nu le va îndeplini, cu siguranță, până la sfârșitul anului 2016;
E.
întrucât trebuie examinate efectele juridice exacte produse de expirarea secțiunii 15 litera (a) punctul (ii) în ceea ce privește metoda utilizată în prezent pentru stabilirea valorii normale a bunurilor exportate de China către UE cu scopul de a adopta măsuri antidumping, precum și efectele juridice produse de celelalte părți din secțiunea 15; 
F.
întrucât, având în vedere nivelul actual al influenței exercitate de stat asupra economiei chineze, deciziile întreprinderilor cu privire la prețuri, costuri, intrări și ieșiri deseori nu corespund semnalelor pieței ce reflectă cererea și oferta;
G.
întrucât lipsa de transparență și de cooperare îngreunează adesea verificarea adecvată de către UE a reclamațiilor privind manipularea prețurilor și intervenția guvernului în sectorul industrial al Chinei;
H.
întrucât supracapacitatea de producție a Chinei din anumite sectoare depreciază prețurile mondiale, iar exporturile Chinei la prețuri atât de mici afectează anumite industrii din UE, după cum a demonstrat recent impactul negativ asupra sectorului siderurgic din UE;
I.
întrucât consultarea publică și studiul, lansate recent, cu privire la consecințele unor eventuale modificări ale procedurilor antidumping ale UE privind China ar putea oferi informații suplimentare care ar putea fi utile în tratarea acestei probleme,
1.
reiterează importanța parteneriatului strategic dintre UE și China, în care comerțul și investițiile ocupă un loc central, importanța pe care o are China în lanțurile valorice globale și faptul că multe locuri de muncă din UE depind de relațiile comerciale cu China;
2.
constată că secțiunea 15 litera (a) punctul (ii) din Protocolul de aderare a Chinei la OMC expiră la 11 decembrie 2016; invită Comisia să analizeze, dacă este cazul, ce schimbări juridice ar putea fi necesare pentru a se ține seama de această expirare;
3.
insistă ca orice propunere preconizată a Comisiei să se bazeze ferm pe următoarele patru principii esențiale:
•
este necesar să se asigure în continuare compatibilitatea deplină dintre legislația UE și obligațiile UE care decurg din dreptul OMC și din consecințele juridice ale modificărilor aduse anumitor părți din secțiunea 15 din Protocolul de aderare;
•
este necesar nu doar să se țină seama de efectele juridice specifice ale expirării secțiunii 15 litera (a) punctul (ii), ci și să se asigure interpretarea corectă din punct de vedere juridic a secțiunilor din protocol care vor rămâne în vigoare după 11 decembrie 2016;
•
este necesar să se asigure, ca o chestiune de importanță critică și esențială, că UE își păstrează competența deplină și permanentă de a lua măsuri necesare, eficace și în timp util pentru a combate practicile de dumping și pentru a-și consolida capacitatea de a combate subvențiile și supracapacitățile partenerilor comerciali ai UE ce aduc prejudicii industriei UE și să se garanteze că întreprinderile UE continuă să își desfășoare activitatea în condiții de concurență echitabile la nivel global;
•
este necesar ca orice propunere legislativă să se bazeze pe o evaluare atentă și profundă a aspectelor juridice ale oricărei decizii și a impactului economic, social, industrial, politic și strategic pe termen lung și mediu care ar putea rezulta ca o consecință a acesteia;
4.
solicită ca o astfel de evaluare să nu aducă prejudicii necesității iminente de reformă mai generală a instrumentelor de apărare comercială ale UE;
5.
invită Comisia să continue dialogul referitor la următoarele demersuri care trebuie întreprinse cu toate sectoarele industriale interesate din UE, cum ar fi industria siderurgică, industria ceramicii și industria hârtiei;
6.
solicită Comisiei să se înțeleagă cu principalii săi parteneri comerciali, inclusiv în contextul următorului summit G7, cu privire la demersurile care trebuie întreprinse în urma expirării anumitor dispoziții din secțiunea 15;
7.
solicită ca Comisia să nu poată face propuneri în perioada în care Parlamentul este în vacanță;
8.
încredințează Președintelui sarcina de a transmite prezenta rezoluție Consiliului, Comisiei, precum și guvernelor și parlamentelor statelor membre. 

